અમદાવાદ : ૪ હજાર કરોડના મગફળી કૌભાંડમાં ન્યાયિક તપાસની માગ સાથે ગુજરાત કોંગ્રેસ દ્વારા ૧૩મી ઓગસ્ટના સોમવારે રાજ્યવ્યાપી ધરણાં-પ્રદર્શન કરાશે. રાજ્યના ૩૩ જિલ્લા અને ૮ મહાનગરોમાં દેખાવો કરવાની જાહેરાત કરતાં પ્રદેશ પ્રમુખે જણાવ્યું છે કે, મગફળી કૌભાંડમાં ભાજપના નેતાઓની સીધી સંડોવણી બહાર આવી છે. સરકાર પણ ભાજપના નેતાઓની આવી સંડોવણી ઉપર ઢાંકપિછોડો કરીને તેમને મદદરૂપ બનવા પ્રયાસ કરી રહી છે. ૩૫ કિલોની મગફળીની બોરીમાંથી ૨૦ કિલો માટી, ઢેફા, કાંકરા નીકળે છે. સમગ્ર ઘટનામાં સરકારી વહીવટીતંત્રની શંકાસ્પદ રીતે કૌભાંડયુક્ત ભૂમિકા હોવાનું જણાય છે. સરકારી તિજોરીને ચૂનો લગાડનારાને સજા થાય તેવી માગ સાથે કોંગ્રેસ પક્ષ લડત આપશે.